SL Uradni list Evropske unije C 311/6

STATUT EURES

2010/C 311/05

EVROPSKI URAD ZA USKLAJEVANJE, v nadaljnjem besedilu Urad EURES za usklajevanje, kakor je bil ustanovljen v skladu s pogoji iz člena 21 Uredbe Sveta (EGS) št. 1612/68, JE –

ob upoštevanju Odločbe Komisije (2003/8/ES) z dne 23. decembra 2002 o izvedbi Uredbe Sveta (EGS) št. 1612/68 glede uravnoteženja ponudbe in povpraševanja po delovnih mestih (1) (v nadaljnjem besedilu: Odločba) in zlasti člena 8 Odločbe,

ob upoštevanju mnenja Svetovalnega odbora za prosto gibanje delavcev in Tehničnega odbora za prosto gibanje delavcev in po posvetu s strateško skupino EURES na visoki ravni –

SPREJEL NASLEDNJI STATUT EURES:

ki ga v skladu s členom 3 Odločbe upoštevajo članice EURES (strokovne službe, ki jih imenujejo države članice) in partnerice EURES (vse druge sodelujoče organizacije, vključno z organizacijami socialnih partnerjev), kadar izvajajo dejavnosti v okviru sodelovanja v EURES.

DEL I

OPIS DEJAVNOSTI EURES

Dejavnosti EURES so sestavni del ponudbe storitev članic EURES, ki so dostopne v katerem koli od njihovih krajevnih uradov. Članice EURES pri določanju svojih ciljev in kazalnikov uspešnosti upoštevajo evropsko razsežnost in zlasti evropsko strategijo zaposlovanja. Članice in partnerice EURES sodelujejo z namenom krepitve tega povezovanja.

Mobilnost je treba spodbuditi z zagotavljanjem načela „poštene mobilnosti“ zlasti z bojem proti neprijavljenemu delu in socialnemu dampingu, ki naj bi zagotovil, da se delovni standardi in pravne zahteve vedno v celoti spoštujejo.

1.1 Storitve za posredovanje dela

Članice in partnerice EURES dejavno prispevajo k večji mobilnosti na evropskem trgu dela prek izmenjave podatkov o prostih delovnih mestih in prijavah za zaposlitev. Podatki o prostih delovnih mestih so veljavni, natančni in dovolj obsežni, da se iskalec zaposlitve lahko odloči na podlagi prejetih informacij. Posebno pozornost je treba nameniti prostim delovnim mestom, kadar je delodajalec posebno zainteresiran za zaposlitev delavcev iz drugih evropskih držav. Obvestila o prostih delovnih mestih se izmenjujejo na podlagi enotnega sistema, navedenega v delu III.

Članice in partnerice EURES zagotovijo informacijske storitve, svetovanje ter nasvete za iskalce zaposlitve in mobilne delavce (čezmejni delavci, delavci migranti (2) in napoteni delavci) ter delodajalce, vključno za osebe s posebnimi potrebami po informacijah, kot so mladi, starejši delavci, invalidi in ženske ter družinski člani mobilnih delavcev v EU. Te storitve vključujejo:

— Prosta delovna mesta in prijave Članice in partnerice EURES pomagajo in svetujejo iskalcem zaposlitve, ki se zanimajo za delo v tujini, glede ustreznih prostih delovnih mest ter zagotavljajo pomoč pri pripravi prijav in življenjepisov v skladu s priporočeno evropsko obliko življenjepisa. Iskalci zaposlitve imajo možnost, da svoje življenjepise vpišejo v zbirko življenjepisov EURES.

— Pomoč pri zaposlovanju iz druge evropske države Članice in partnerice EURES zagotovijo informacije in storitve posredovanja in zaposlovanja delodajalcem, ki želijo zaposliti delavce iz drugih držav, vključno z nasveti in pomočjo pri določitvi strokovnih zahtev za možne kandidate. Pospešujejo uveljavitev zbirke življenjepisov EURES kot sredstva, ki daje delodajalcem dostop do evidence tistih, ki se zanimajo za delo v tujini.

— Informacije o življenjskih razmerah in delovnih pogojih Članice in partnerice EURES zagotavljajo najnovejše, točne ter izčrpne informacije in nasvete o življenjskih razmerah in delovnih pogojih v državah članicah EURES.

— Informacije o trgih dela Članice in partnerice EURES zagotavljajo informacije o trenutnih gibanjih na evropskem trgu dela, vključno z informacijami o razpoložljivosti delovne sile, ter o pomanjkanju in presežkih delovne sile.

Storitve EURES so običajno brezplačne. Če članice in partnerice EURES zaračunajo pristojbine, ne smejo razlikovati med pristojbinami za dostop do storitev EURES in tistimi, ki veljajo za primerljive nacionalne storitve.

1.2 Nadnacionalno, sektorsko in čezmejno sodelovanje

Članice in partnerice EURES prispevajo h krepitvi sodelovanja v okviru mreže. Članice in partnerice EURES, ki so specializirane za določene poklice ali kategorije oseb, kakor je vodstveno ali raziskovalno osebje, podpirajo razvoj nadnacionalnega sodelovanja v zvezi s temi sektorji znotraj mreže EURES ter pri drugih ustreznih pobudah in v strukturah na evropski ravni.

Članice EURES poleg tega podpirajo razvoj čezmejnega sodelovanja skupaj z lokalnimi socialnimi partnerji, lokalnimi organi ter drugimi ustreznimi lokalnimi in regionalnimi organizacijami iz čezmejnih območij, da bi izboljšale lokalni trg dela in olajšale mobilnost delavcev na teh območjih ter tako prispevale h gospodarskemu in socialnemu razvoju območja.

1.3 Spremljanje, ocenjevanje in premagovanje ovir za mobilnost

Za vzpostavitev usklajenega spremljanja ovir za mobilnost in prispevanje k odstranitvi takih ovir članice EURES v sodelovanju z zadevnimi partnericami EURES ali drugimi ustreznimi viri redno spremljajo obstoj posebnih presežkov in pomanjkanja kvalificiranih delavcev ter posameznih ovir za mobilnost, ki jih ugotovijo, vključno z razlikami v zakonodaji in upravnih postopkih. Določijo ustrezno raven za odstranitev teh ovir.

DEL II

OPERATIVNI CILJI, STANDARDI KAKOVOSTI IN OBVEZNOSTI ČLANIC IN PARTNERIC EURES

2.1 Združevanje zbirk podatkov o prostih delovnih mestih

Vsa prosta delovna mesta, ki jih objavijo članice ali partnerice EURES, so dostopna vsem drugim članicam in partnericam, ki uporabljajo enotni sistem in skupne vzorce (kakor so navedeni v delu III), ki dopuščajo nadaljnje razširjanje s sodobno tehnologijo.

Poleg tega članice in partnerice EURES zagotavljajo, da o prostih delovnih mestih, za katera je delodajalec izrazil interes, da bi nanje zaposloval na mednarodni ravni, ali ki jih bodo drugače verjetno zasedli državljani drugih držav članic, hitro obvestijo članice in partnerice EURES.

2.2 Izmenjava informacij

2.2.1 Izmenjava podatkov o prostih delovnih mestih

Članice in partnerice EURES poskrbijo, da so vsa prosta delovna mesta, ki so na voljo v drugih članicah in partnericah, takoj obdelana in objavljena znotraj sistemov, za katere so odgovorne, ter dostopna javnosti.

Zagotovijo, da so podatki o prostih delovnih mestih dovolj kakovostni, da jih lahko iskalci zaposlitve poiščejo in se na podlagi pridobljenih informacij odločijo glede prijave na ustrezno delovno mesto ter da delodajalci prejmejo prijave od najbolj ustreznih iskalcev.

Članice EURES morajo zagotoviti, da se prosta delovna mesta še naprej objavljajo le, če še niso zasedena.

— Objavljanje prostega delovnega mesta je treba takoj prekiniti ali ga končati, ko ima delodajalec dovolj primernih kandidatov ali ko je prosto delovno mesto zasedeno.

— Članice EURES spremljajo vsa prosta delovna mesta, ki so objavljena že določeno število tednov, in preverijo, ali so stara razpisana prosta delovna mesta še nezasedena, ali pa jih prenehajo objavljati, če so že zasedena.

2.2.2 Izmenjava prijav za zaposlitev

Članice in partnerice EURES zagotovijo izmenjavo prijav za zaposlitev in življenjepisov, ki jih prejmejo od iskalcev zaposlitve v svoji državi in zunaj nje.

Članice in partnerice EURES s prijavami na prosto delovno mesto ravnajo previdno, iskalci zaposlitve pa so popolnoma obveščeni:

— kadar so prijave na prosto delovno mesto poslane neposredno delodajalcu, mora pristojna služba, kadar je to mogoče, pri delodajalcu preveriti odziv na objavo prostega delovnega mesta in ustrezno ukrepati, da bi spodbudila prijave,

— kadar je prijava vložena prek lokalnega zavoda za zaposlovanje ali svetovalca EURES, morajo biti iskalci, ki so se prijavili za zaposlitev, obveščeni, ali je bila njihova prijava poslana delodajalcu.

Urad EURES za usklajevanje bo deloval na podlagi praktičnih izkušenj članic in partneric EURES, da bi razvil vseevropske standarde za prijave za zaposlitev, ki bi izboljšali preglednost, ustreznost in primerljivost prijav.

2.2.3 Informacije o življenjskih razmerah in delovnih pogojih ter informacije o trgu dela

Članice EURES si redno izmenjujejo informacije o življenjskih razmerah in delovnih pogojih v svojih državah članicah na podlagi enotne oblike, navedene v delu III, ki omogoča preprosto izmenjavo informacij med članicami in partnericami. Poleg tega omogočajo lažji dostop do informacij o delovnem pravu, pogodbah o zaposlitvi in socialni zakonodaji.

Poleg rednega spremljanja in ocenjevanja ovir za mobilnost iz dela I si članice EURES redno izmenjujejo informacije o stanju in gibanjih na trgu dela po regijah, sektorjih dejavnosti in, kadar je to mogoče, vrsti kvalifikacij delavca.

Informacije morajo biti najnovejše, pravilne in lahko dostopne. Za večjo dostopnost se informacije zagotavljajo v ustreznem nacionalnem jeziku ter v nemščini, angleščini in francoščini.

Članice EURES redno posodabljajo zbirko podatkov o življenjskih razmerah in delovnih pogojih ter zbirko podatkov z informacijami o trgu dela v skladu z dogovorjenimi vzorci in strukturami ter v dogovorjenem roku.

2.2.4 Dodatne informacije, potrebne za oblikovanje in vzdrževanje skupne informacijske platforme EU za delovna mesta in mobilnost

Izmenjava informacij o navedenih točkah je del celostne evropske informacijske platforme za znanja in spretnosti ter mobilnost.

Za nadaljnji razvoj storitev in zagotovljenih informacij lahko Urad EURES za usklajevanje zaprosi članice in partnerice EURES za dodatne informacije, ki zanimajo iskalce zaposlitve ali delodajalce. To bi moralo prispevati tudi k boljšemu delovanju zbirk podatkov o delovnih mestih in možnostih izobraževanja na nacionalni ravni ali drugih ravneh, kar bo medsebojno povezano na evropski ravni in nadalje vključeno na spletno stran EURES.

Omogočen bo tudi dostop do informacij, zbranih v okviru drugih mrež, ki delujejo na evropski ravni.

2.2.5 Dostop do izmenjanih informacij

Da bi bil svetovalcem EURES in javnosti v celoti omogočen dostop do izmenjanih informacij, morajo članice EURES zagotoviti potrebna tehnična sredstva in storitve, kot so javno dostopni terminali informacijske tehnologije.

2.2.6 Varstvo osebnih podatkov

Pri izmenjavi informacij ali omogočanju dostopa do njih članice in partnerice EURES upoštevajo vse ustrezne določbe, ki se nanašajo na varstvo osebnih podatkov.

2.3 Osebje EURES, usposobljenost in usposabljanje

Uspeh EURES-a je odvisen od učinkovite tehnične mreže in usposobljenega osebja, ki je pripravljeno na čezmejno sodelovanje.

2.3.1 Vodje, svetovalci in drugo osebje EURES

Vsaka članica EURES imenuje v okviru organizacije vodjo EURES. Vodja EURES:

— spodbuja vključevanje evropske razsežnosti mobilnosti na splošno in sodelovanje EURES zlasti v organizaciji članice,

— usklajuje dejavnosti EURES ter pripravlja in nadzoruje izvajanje delovnega načrta EURES v zadevni državi članici,

— zagotavlja, da članica EURES pravočasno izpolnjuje cilje in obveznosti,

— razpošilja informacije svetovalcem EURES in drugim ustreznim zainteresiranim stranem,

— predstavlja članico EURES v delovni skupini EURES,

— zagotavlja povratne informacije Uradu EURES za usklajevanje in delovni skupini EURES,

— svetuje, kako poiskati možne kandidate (prihodnje ali sedanje svetovalce EURES ali druge osebe) za začetno usposabljanje, nadaljnje izpopolnjevanje in druge oblike usposabljanja.

Vsaka članica EURES zagotovi, da je celotno ustrezno osebje, za katero je odgovorna, pripravljeno in usposobljeno za doseganje operativnih ciljev ter izpolnjevanje navedenih standardov in obveznosti.

Poleg tega morajo članice in partnerice EURES imenovati svetovalce EURES, ki delajo v okviru ene izmed organizacij članic ali partneric EURES. Svetovalci EURES morajo biti sposobni govoriti angleško, francosko ali nemško poleg svojega maternega jezika. Izvajajo naslednje naloge:

— kot strokovnjaki za vprašanja mobilnosti omogočajo ali usklajujejo zagotavljanje informacij, usmerjanje in kadrovsko pomoč za delodajalce in iskalce zaposlitve,

— prispevajo k vključevanju storitev EURES v svoje organizacije ter zagotavljajo usposabljanje in pomoč drugemu osebju,

— prispevajo k sodelovanju v okviru mreže EURES,

— s strokovno vljudnostjo in osredotočenostjo na uporabnike prispevajo k pozitivni podobi mreže EURES.

Od svetovalcev EURES se pričakuje, da bodo opravljali različne naloge, od katerih se pri nekaterih lahko zahteva določena stopnja specializacije.

Vodje EURES in partnerice EURES, ki zaposlujejo svetovalce EURES, opredelijo njihovo posebno funkcijo in čas, ki ga namenjajo dejavnostim EURES.

Za vsakega imenovanega svetovalca EURES je treba pripraviti individualiziran opis delovnega mesta, ki ga je treba redno posodabljati. Z opisom se morajo strinjati vse udeležene strani (svetovalec EURES, vodja EURES, nadrejeni, organizacije socialnih partnerjev, če so svetovalci EURES člani takšnih organizacij). Na podlagi individualiziranih opisov delovnih mest naj bi se opredelile potrebe po usposabljanju in učnih poteh za različne skupine svetovalcev EURES.

Članice ali partnerice EURES svojim svetovalcem EURES zagotovijo potrebna sredstva za izvajanje njihovih nalog. To se nanaša predvsem na:

— pooblastilo, da so na razpolago za izvajanje nalog EURES, po možnosti za polni delovni čas, vendar vsaj za polovico običajnega polnega delovnega časa,

— opremo na delovnem mestu,

— orodje, potrebno za zbiranje informacij, usmerjanje in svetovanje,

— udeležbo v začetnem in nadaljnjem usposabljanju (na podlagi opredeljenih potreb po usposabljanju in dogovorjene učne poti).

2.3.2 Usposabljanje

Članice in partnerice EURES zagotovijo, da so vodje EURES, svetovalci EURES in drugo osebje, ki bi lahko sodelovalo pri zagotavljanju storitev EURES, ustrezno kvalificirani in usposobljeni.

Vsi morebitni svetovalci EURES morajo po predhodnem uvodnem programu usposabljanja, ki ga organizirajo članice EURES, opraviti začetni program usposabljanja, organiziran na evropski ravni. Čezmejno usposabljanje se bo osredotočilo na posebne teme, po možnosti usmerjene na čezmejne trge dela.

Priporočljivo je tudi, da se vse vodje EURES, svetovalci EURES in drugo osebje, ki sodeluje pri zagotavljanju storitev EURES, na podlagi opredeljenih potreb po usposabljanju in dogovorjene učne poti redno udeležujejo nadaljnjega usposabljanja (v učilnici ali virtualnem okolju).

Članice in partnerice EURES dejavno prispevajo k izvedbi vsakovrstnega usposabljanja za mrežo, tako da na primer sodelujejo z Uradom EURES za usklajevanje pri organizaciji obiskov in napotitev uradnikov drugih držav članic, na primer na seminarje in konference, ter programov dodatnega izpopolnjevanja za specializirano osebje.

2.4 Smernice in delovni načrti EURES

2.4.1 Smernice EURES

Urad EURES za usklajevanje sprejme vsaka tri leta po posvetovanju s strateško skupino EURES na visoki ravni smernice za dejavnosti EURES v naslednjem triletju (v nadaljnjem besedilu: smernice EURES).

V smernicah EURES so opredeljeni splošni operativni cilji za zadevno obdobje in pogoji za finančno pomoč, ki jo lahko zagotovi Evropska unija.

2.4.2 Delovni načrti

Članice EURES vsaka tri leta predložijo svoje delovne načrte za prihodnje triletje.

Delovni načrti izhajajo iz smernic EURES in vsebujejo:

— elemente iz člen 9 Odločbe: (a) glavne dejavnosti, ki jih ima namen izvajati član EURES v okviru mreže, vključno z nadnacionalnimi, čezmejnimi in sektorskimi dejavnostmi, predvidenimi v členu 17 Uredbe (EGS) št. 1612/68, (b) človeške in finančne vire, dodeljene za izvajanje dela II Uredbe (EGS) št. 1612/68, (c) mehanizme za spremljanje in ocenjevanje načrtovanih dejavnosti, vključno z informacijami, ki jih je treba poslati Komisiji vsako leto. Delovni načrti vsebujejo tudi oceno dejavnosti in doseženega napredka za predhodno obdobje;

— opredelitev in oceno strateškega razvoja, potrebnega za izvajanje smernic v celotnem obdobju, ki ga zajemajo smernice EURES.

Kadar je to ustrezno, morajo navedeni elementi vključevati tudi njihovo sodelovanje s partnericami EURES.

2.4.3 Posebna pravila o čezmejnih dejavnostih

V skladu s členom 8(2)(a)(ii) Odločbe članice in partnerice EURES skupno razvijajo čezmejno sodelovanje, ki mora biti organizirano v okviru čezmejnih partnerstev EURES in/ali čezmejnega sodelovanja.

Glavne naloge čezmejnega partnerstva so:

1. prek svetovalcev EURES in drugega osebja partnerskih organizacij omogočiti storitve za dejanske in možne čezmejne dnevne migrante in njihove delodajalce, in sicer z zagotavljanjem ter izmenjavo informacij in nasvetov o prostih delovnih mestih in prijavah za zaposlitev ter življenjskih razmerah in delovnih pogojih ter ostalih ustreznih informacij, povezanih s trgom dela na čezmejnem območju, kot so socialna varnost, obdavčenje in delovno pravo itd.;

2. podpreti proces posredovanja dela na čezmejnem trgu dela ter razvijati skupne dejavnosti in projekte za zaposlovanje in posredovanje informacij o poklicnih priložnostih in možnostih strokovnega usposabljanja;

3. zagotoviti neprekinjen tok in izmenjavo informacij z neposrednimi in rednimi stiki med svetovalci EURES na čezmejnem območju;

4. spremljati ovire za mobilnost na čezmejnem območju in oblikovati predloge ustreznih rešitev za njihovo odstranitev za oblikovalce politik na regionalni, nacionalni in evropski ravni;

5. usklajevati, soustvarjati in razvijati projekte za izboljšanje delovanja trga dela na čezmejnih območjih, vključno s sodelovanjem z drugimi ustreznimi programi, za zagotovitev samozadostnosti struktur usklajevanja čezmejnega partnerstva.

Te naloge se lahko glede na lokalne razmere in gospodarske okoliščine dopolnijo z dodatnimi nalogami.

2.4.3.1 Organizacija čezmejnih partnerstev in dejavnosti EURES

Čezmejno partnerstvo vključuje javne zavode za zaposlovanje vseh zadevnih regij, skupaj s sindikati in organizacijami delodajalcev, kakor jih določajo članice EURES, v skladu z ustreznimi nacionalnimi predpisi in praksami. Druge partnerice lahko vključujejo:

— regionalne in lokalne organe ali njihova združenja,

— organizacije, ki se ukvarjajo s poklicnim usposabljanjem, univerze in visokošolske ustanove,

— druge ustrezne subjekte na čezmejnem trgu dela.

Vsi partnerji so zavezani ciljem partnerstva in prispevajo k financiranju njegovih dejavnosti. Čezmejna partnerstva veljajo za trajne mreže z jasno opredeljenimi cilji.

Čezmejna partnerstva EURES zagotavljajo storitve na določenem čezmejnem območju v EGP in Švici. Delujejo pod strateškim vodstvom ene članice EURES, ki jo določijo na lastno odgovornost. Zadevni vodje članic EURES (3) so tudi člani usmerjevalnega odbora čezmejnega partnerstva in imajo pravico do glasovanja.

2.4.3.2 Notranja organizacija čezmejnega partnerstva EURES

Vsa partnerstva se lahko ob upoštevanju pravil dobrega in učinkovitega finančnega upravljanja svobodno odločajo o svoji notranji organizaciji. Ustanoviti je treba usmerjevalni odbor, v katerem so zastopane vse sodelujoče organizacije. Odbor mora vključevati ustrezno članico EURES, ki je bila izbrana za strateško vodstvo partnerstva. Biti mora glavni organ odločanja v partnerstvu, ki zagotavlja splošno kohezijo partnerstva in določa njegovo strategijo v skladu s smernicami EURES. Še zlasti:

— oblikuje predloge za dejavnosti, ki jih je treba vključiti v triletne in letne delovne načrte čezmejnega partnerstva, skupaj s predvidenimi proračunskimi sredstvi, ki so potrebna za izvajanje teh dejavnosti,

— zagotavlja učinkovito izvajanje, spremljanje in ocenjevanje dejavnosti, vključno z njihovim financiranjem, ter redno ocenjuje rezultate,

— imenuje koordinatorja, ki zagotavlja pravilno delovanje partnerstva.

2.5 Spodbujanje mreže EURES

Za uspeh mreže EURES je bistvenega pomena, da se možni uporabniki in osebe, ki so dejavne v okviru organizacij članic in partneric EURES, popolnoma zavedajo, kaj jim mreža lahko ponudi.

2.5.1 Strategija in načrti komuniciranja

Urad EURES za usklajevanje se skupaj s članicami in partnericami EURES vključi v splošno strategijo komuniciranja, namenjeno zagotavljanju doslednosti in kohezije mreže v odnosu do njenih uporabnikov.

Članice EURES pripravijo v skladu s splošno strategijo lastne načrte pospeševanja in jih vključijo v svoj nacionalni triletni in letni delovni načrt EURES.

Partnerice EURES bodo sodelovale pri dejavnostih informiranja in pospeševanja, ki jih načrtujejo članice EURES in Urad EURES za usklajevanje.

Članice in partnerice EURES zagotovijo, da je informacijsko in promocijsko gradivo, ki ga zagotovijo, usklajeno s splošno strategijo komuniciranja in z informacijami iz Urada EURES za usklajevanje.

2.5.2 Logo EURES

Storitvena znamka EURES in logo, ki jo označuje, je v lasti Komisije. Članice in partnerice EURES uporabljajo logo EURES pri vseh svojih dejavnostih, povezanih z EURES.

Informacije, predstavljene z logom EURES, so v skladu s politiko in interesi Evropske unije ter cilji EURES.

Le Urad EURES za usklajevanje lahko odobri uporabo loga EURES tretjim osebam ter o tem obvesti zadevne članice in partnerice EURES. Članice in partnerice EURES nemudoma obvestijo Urad EURES za usklajevanje o kakršni koli zlorabi loga, ki jo povzročijo tretje osebe.

2.6 Načela spremljanja in ocenjevanja dejavnosti EURES

Članice in partnerice EURES se z namenom izboljšanja kakovosti in učinkovitosti zagotovljenih storitev EURES obvezujejo, da bodo spremljale in ocenjevale vse dejavnosti EURES v svoji pristojnosti, in sicer z vidika njihovega obsega, kakovosti in učinka.

V skladu s skupnimi vzorci poročanja, vzpostavljenimi znotraj mreže, članice in partnerice EURES Uradu EURES za usklajevanje redno zagotavljajo podatke o številu prostih delovnih mest, obravnavanih prijavah za zaposlitev in številu delavcev, razporejenih na delovna mesta. Zagotavljajo tudi podatke o številu uporabnikov, ki potrebujejo druge vrste nasvetov. To vključuje tudi informacije o uporabi individualno prilagojenih storitev in orodij informacijske tehnologije.

Vse dejavnosti in projekti članic in partneric EURES vključujejo jasno opredeljene cilje in kazalnike, ki omogočajo oceno, ali so bili cilji doseženi v skladu s smernicami EURES. Ti cilji in kazalniki se uporabijo v rednih poročilih, predloženih Uradu EURES za usklajevanje.

Triletni delovni načrti vsake članice EURES vključujejo splošno oceno položaja EURES v zadevni državi, vključno z oceno kakovosti dejavnosti in storitev EURES, zadovoljstvom uporabnikov in oceno učinka.

Urad EURES za usklajevanje bo uvedel zunanjo oceno delovanja EURES vsaj enkrat v obdobju treh let po sprejetju sklepa Komisije.

DEL III

ENOTNI SISTEM IN SKUPNI VZORCI ZA IZMENJAVO INFORMACIJ

Sistemi in postopki za izmenjavo informacij so bistveni za delovanje mreže EURES. Članice in partnerice EURES upoštevajo enotni sistem in skupne vzorce za izmenjavo informacij o trgu delovne sile in mobilnosti, ki jih določi Urad EURES za usklajevanje v tesnem sodelovanju s članicami in partnericami EURES.

Enotni sistem opredeljuje splošni okvir za izmenjavo podatkov, kot so:

— narava informacij za izmenjavo,

— pogostnost izmenjave podatkov,

— sredstva zagotavljanja dostopa drugim članicam in partnericam EURES.

Skupni vzorci opredeljujejo vsebino in obliko za izmenjavo posamezne vrste podatkov.

Članice EURES sodelujejo z drugimi ustreznimi službami v svoji državi, ki je članica, da bi se zagotovila dopolnjevanje in enotnost navedenih podatkov.

Članice in partnerice EURES sodelujejo, da bi razvile orodja in metodologije za izboljšanje svojih storitev in informacijskih sistemov, med drugim tudi z uporabo novih informacijskih tehnologij.

V Bruslju, 26. oktobra 2010 Za Urad EURES za usklajevanje Robert VERRUE Generalni direktor

(1) UL L 5, 10.1.2003, str. 16.

(2) Državljani tretjih držav so lahko vključeni, če imajo pravico do dela v drugi državi EU/EGP (in Švici).

(3) V skladu s členom 3(a) Odločbe Komisije št. 2003/8/ES so članice EURES centralne službe nacionalnih zavodov za zaposlovanje.